Hans Kristian Skibby (DF), 2008-11-27:
Nu tjener det jo nok ikke noget formål at begynde at gå ind og fortælle om de tre grundlæggende forslag, som der ligger i det her lovforslag.
Men indholdsmæssigt er det selvfølgelig altid værd at tage en diskussion om fordele og ulemper ved at ændre på den procedure, som ligger i byråd og i regionsråd, for, hvad der skal gøres, og hvad der ikke skal gøres.
Men fra Dansk Folkepartis side er der ikke nogen tvivl om, at vi er positivt indstillet over for det her lovforslag, netop fordi det giver en langt, langt bedre styring ikke af kommunerne, men i kommunerne.
Det er jo sådan - som også flere har været oppe at sige før mig - at det jo er en række målsætninger, som kommunerne nu bliver forpligtet til at gå ind og konkretisere og notere skriftligt og lægge ud på deres internet osv.
Det drejer sig om, hvad det er for nogle kvantificerbare mål inden for kommunens serviceområder, som de vil arbejde med i den kommende periode.
Bagefter går man ind og evaluerer, hvordan det så er gået med de enkelte delopgaver, og så laver man selvfølgelig også en offentliggørelse af, hvad man så vil tage af strategimæssige initiativer for at gøre det endnu bedre de steder, hvor det ikke er gået så godt.
Så med hensyn til kvalitetskontrakter synes vi faktisk, at det er utrolig positivt, at man nu får det implementeret på den her måde.
Så det er jo ikke et must, at man skal gøre det alle steder, nej, kommunerne skal selvfølgelig selv vælge, hvordan de vil tilrettelægge deres opgaver, men de skal selvfølgelig gøre det ud fra en samlet plan om, at de opgaver, de har, skal blive gjort bedre.
Med hensyn til det andet omkring udbudsstrategi i kommunerne er det jo sådan set det samme, nemlig at udbudsstrategien skal indeholde en vurdering af, på hvilke områder både by- og regionsråd egentlig påtænker at anvende udbud, og hvordan udbudsformen reelt og fysisk skal være, så den bliver anvendelig.
Men det er noget, man påtænker.
Beslutningen ligger altså hos kommunerne og i regionerne, så jeg har meget svært ved at se, at det her skulle være decideret tvang og statsstyring.
Det sidste punkt, som vi også har med i dag, er det omkring borgerrådgiverfunktioner, hvor mange kommuner jo tidligere har måttet ansøge om at få en dispensation for at indføre det.
Nu er det jo så sådan, at kommunerne får en mulighed for at gøre det permanent og dermed sikre, at både pårørende og borgere har mulighed for at gå ind og kigge på, hvordan kommunen har administreret en given en sag og så få rådgivning og vejledning omkring det.
Det synes jeg jo faktisk samlet set er noget, som tegner godt for kommunens styre fremover, og det er også godt, at borgerne oplever det som positivt, at de får hjælp og supervision - kan man næsten kalde det - i forbindelse med de sager, som måtte komme i fremtiden.
Socialdemokraterne har bl.a. været inde på, at det var procesregulering og decideret topstyring af den offentlige sektor fra Slotsholmen osv.
Til det vil jeg sige, at det, der egentlig er målet med det her, er jo ikke topstyring, og det er heller ikke det, det ender med.
Det, det ender med, er åbenhed i den offentlige sektor, og det er noget, som Dansk Folkeparti absolut kan bakke op om.
Så med de ord og kommentarer kan jeg meddele, at vi kan støtte lovforslaget.